חוק-יסוד: משק המדינה (תיקון מס' 10 והוראת שעה לשנת 2020) (תיקון מס' 2) 
הצעת חוק ממשלתית, הכנסת ה-23
פורסם: ספר החוקים, חוברת 2828, עמ' 230, 2020-07-16T00:00:00+03:00
סעיף 3ב לחוק-יסוד: משק המדינה, עוסק במצב בו לא התקבל חוק התקציב לפני תחילתה של שנת הכספים, וקובע כי במצב זה, תהיה הממשלה רשאית להוציא כל חודש סכום השווה לחלק השניים עשר מהתקציב השנתי הקודם, בתוספת הצמדה למדד המחירים לצרכן. כמו כן, קובע הסעיף את סדר הקדימויות בשימוש בתקציב ההמשכי. בעקבות התפרצות נגיף הקורונה והצורך בצמצום התפשטותו, הוטלו הגבלות שונות על המשק ועל הציבור. הגבלות אלו הביאו למשבר כלכלי עמוק. לנוכח המשבר הבריאותי והכלכלי החמור, נדרש סיוע נרחב למשק. מכיוון שחוק היסוד מגביל את האפשרות להוציא כספים במצב בו אין תקציב מאושר, נחקק תיקון לחוק היסוד- חוק-יסוד: משק המדינה (תיקון מס' 10 והוראת שעה לשנת 2020), בו נקבע כי עד סוף שנת 2020 או עד יום קבלת חוק התקציב, לפי המוקדם, יהיה ניתן להגדיל את ההוצאה הממשלתית לשם התמודדות עם משבר הקורונה, בהתאם לתכנית כלכלית. בחוק-יסוד: משק המדינה (תיקון מס' 10 והוראת שעה לשנת 2020) (תיקון), אושרה הגדלה נוספת של ההוצאה הממשלתית כך שבשנת 2020 סכומי ההוצאות הוגדלו בכ-14 מיליארד ש"ח. לנוכח העלייה בהיקפי התחלואה והתארכות המשבר, מתוקנת פעם נוספת הוראת השעה לחוק היסוד, ומגדילה את הסכומים הקבועים בהוראת השעה בהיקף של כ-25.1 מיליארד שקלים חדשים.